MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Leagtar síos le Rialachán (AE) 2020/672 ón gComhairle (‘Rialachán SURE’) an creat dlíthiúil chun cúnamh airgeadais ón Aontas a sholáthar do na Ballstáit, atá faoi shuaitheadh eacnamaíoch tromchúiseach, nó a bhfuil dianbhagairt orthu, de bharr ráig COVID-19. Maoinítear leis an tacaíocht faoi SURE, go príomha, scéimeanna oibre gearr-ama nó bearta comhchosúla atá dírithe ar fhostaithe agus daoine féinfhostaithe a chosaint agus ar an gcaoi sin an dífhostaíocht agus an caillteanas ioncaim a laghdú, chomh maith le roinnt beart a bhaineann leis an tsláinte, go háirithe san áit oibre, a mhaoiniú, mar chuid choimhdeach.

An 6 Lúnasa 2020 d’iarr an Ghréig cúnamh airgeadais ar an Aontas agus an 25 Meán Fómhair 2020, le Cinneadh Cur Chun Feidhme (AE) 2020/1346 ón gComhairle, dheonaigh sí cúnamh airgeadais don Ghréig d’fhonn a hiarrachtaí náisiúnta a chomhlánú chun aghaidh a thabhairt ar thionchar ráig COVID-19 agus chun freagairt d’iarmhairtí socheacnamaíocha na ráige maidir le hoibrithe agus daoine féinfhostaithe.

An 09 Márta 2021 d’iarr an Ghréig cúnamh airgeadais ón Aontas arís faoi Rialachán SURE. De thoradh na hiarrata sin, leasaíodh Cinneadh Cur Chun Feidhme (AE) 2020/1346 ón gComhairle le Cinneadh Cur Chun Feidhme (AE) 2021/679 ón gComhairle an 23 Aibreán 2021.

An 1 Meán Fómhair 2022 d’iarr an Ghréig cúnamh airgeadais ón Aontas faoi Rialachán SURE den tríú huair.

I gcomhréir le hAirteagal 6(2) de Rialachán SURE, chuaigh an Coimisiún i gcomhairle le húdaráis na Gréige chun fíorú a dhéanamh maidir leis an mórmhéadú tobann ar an caiteachas iarbhír agus ar an gcaiteachas beartaithe a bhaineann go díreach le bearta maidir le margadh saothair na Gréige, ar bearta iad atá ann mar thoradh ar phaindéim COVID-19. Go sonrach, baineann na bearta sin le bearta atá ann faoi láthair dá dtagraítear i gCinneadh Cur Chun Feidhme (AE) 2020/1346 ón gComhairle:

(a)Liúntas speisialta le haghaidh fostaithe san earnáil phríobháideach ar cuireadh a gconarthaí saothair ar fionraí, a tugadh isteach le Gníomh Dlí an 14 Márta 2020. Ba é aidhm an bhirt sin fostaíocht a chosaint i gcuideachtaí a scoireann dá n‑oibríochtaí de réir ord poiblí nó i gcuideachtaí a bhaineann le hearnálacha a ndearnadh ráig COVID-19 difear mór dóibh, agus baineann sé le soláthar liúntais speisialta EUR 534 d’fhostaithe a bhfuil a gconarthaí saothair ar fionraí. Bhí an beart i bhfeidhm ó lár mhí an Mhárta 2020 agus cuireadh síneadh leis go dtí an 31 Eanáir 2022. Is é an réamhchoinníoll chun tairbhe a bhaint as an scéim go gcoinníonn an fostóir an líon céanna fostaithe (is é sin na fostaithe ceannann céanna) ar feadh tréimhse atá cothrom leis an tréimhse inar cuireadh an conradh saothair ar fionraí.

(b)Maoiniú ón stát i gcomhair cumhdach slándála shóisialta na bhfostaithe a bhaineann tairbhe as an liúntas speisialta dá dtagraítear i bpointe (a). Is é an réamhchoinníoll chun tairbhe a bhaint as an scéim go gcoinníonn an fostóir an líon céanna fostaithe (is é sin na fostaithe ceannann céanna) ar feadh tréimhse atá cothrom leis an tréimhse inar cuireadh an conradh saothair ar fionraí.

Chuir an Ghréig an fhaisnéis ábhartha ar fáil don Choimisiún.

Agus an fhianaise atá ar fáil á cur san áireamh, molann an Coimisiún don Chomhairle Cinneadh Cur Chun Feidhme a ghlacadh chun cúnamh airgeadais a dheonú don Ghréig faoin Rialachán SURE chun tacú leis na bearta thuasluaite.

•Comhsheasmhacht le forálacha beartais atá sa réimse beartais cheana

Tá an togra seo iomlán comhsheasmhach le Rialachán (AE) 2020/672 ón gComhairle, faoina ndéantar an togra.

Cuireann an togra seo le hionstraim dlí eile de chuid an Aontais um thacaíocht a sholáthar do Bhallstáit i gcásanna éigeandála, mar atá Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh (‘Rialachán (CE) Uimh. 2012/2002’). An 30 Márta 2020 glacadh Rialachán (AE) 2020/461 ó Pharlaimint na hEorpa agus ón gComhairle lena leasaítear an ionstraim sin chun a raon feidhme a leathnú chun móréigeandálaí sláinte poiblí a chumhdach agus chun oibríochtaí sonracha is incháilithe do mhaoiniú a shainiú.

•Comhsheasmhacht le beartais eile de chuid an Aontais

Tá an togra seo mar chuid de réimse beart arna bhforbairt mar fhreagairt ar phaindéim reatha COVID-19, amhail ‘an Tionscnamh Infheistíochta mar Fhreagairt ar an gCoróinvíreas’, agus comhlánaítear leis ionstraimí eile a thacaíonn le fostaíocht amhail Ciste Sóisialta na hEorpa agus an Ciste Eorpach le haghaidh Infheistíochtaí Straitéiseacha (CEIS)/InvestEU. Trí úsáid a bhaint as iasachtaí a fháil agus a thabhairt ar mhaithe le tacú leis na Ballstáit i gcás áirithe seo de ráig COVID-19, is togra é seo atá mar bheart cosanta tánaistí chun scéimeanna oibre gearr-ama agus bearta comhchosúla a mhaoiniú, rud a chuideoidh le poist a chosaint agus, ar an gcaoi sin, fostaithe agus daoine féinfhostaithe a chosaint ar riosca na dífhostaíochta.

2.BUNÚS DLÍ, COIMHDEACHT AGUS COMHRÉIREACHT